Title: Pelillisyys ja interaktiiviset elementit
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon pedagoginen suunnittelu

Pelillisyydellä oppimisessa nähdään yleisesti olevan positiivinen vaikutus motivaatioon sekä opiskelijoiden sitoutumiseen. Pelilliset elementit oppimisympäristössä luovat mielekästä ja monipuolista oppimisen kontekstia, jossa on turvallista harjoitella ja soveltaa omaksuttuja asioita. Pelillisyydellä voidaan lisäksi pyrkiä tukemaan opiskelijan oppimisprosessia ja opinnon loppuun saattamista.

Tutustu nyt tarkemmin pelillisyyteen MOOCeissa ja myös opiskelijan ja opettajan näkökulmista.

Pelillisiä elementtejä on olemassa runsaasti ja niitä voidaan käyttää monella eri tavalla. Kaikki pelielementit eivät kuitenkaan sovellu kaikkiin tarkoituksiin, vaan käytettävät pelielementit on valittava huolellisesti käyttötavan ja tarkoituksen mukaan siten, että niillä on aidosti oppimisprosessia tukeva vaikutus. Pelillisiä tai interaktiivisia elementtejä ei tulisi siis valita siksi, että ne ovat kivoja tai miellyttävät opettajaa, vaan niiden käytön perustelu tulisi aina olla pedagoginen ja käytön opiskelijoiden oppimista tukevaa.

MOOCeissa hyödynnettäviä pelielementtejä tai pelillisyyden keinoja ovat esimerkiksi tarinallisuus sekä opiskeltavan sisällön ja tavoitteiden tarinallistaminen. Tarinan avulla voidaan luoda jokin oikean elämän skenaario, jossa toimia. Myös erilaisten roolien käyttäminen luodussa skenaariossa on mahdollista.

Käytännössä pelillisyyttä voidaan toteuttaa MOOCeissa esimerkiksi hyödyntämällä useisiin eri oppimisalustoihin integroituvia interaktiivisia H5P-työkaluja. Tässäkin materiaalissa on hyödynnetty erilaisia H5P työkaluja mm. visualisoimaan tietoa (esim. osaamistavoitteet-kohdassa ja saavutettavuus-kohdassa), tarjoamaan ideoita ja auttamaan soveltamaan tietoa (esim. opetusmenetelmä-kohdassa) tai koostamaan asia lyhyeksi tietopaketiksi (esim. tekijänoikeus-kohdassa). Voit käyttää H5P-työkaluja haluamallasi tavalla, ne taipuvat moneksi ja niitä on hyvin helppoa käyttää. Suurimman osan H5P-elementeistä rakentamiseen ei tarvita erityistaitoja, vaan perustietotekniset taidot riittävät.

H5P interaktiiviset elementit

Voit käydä tutustumassa eri H5P- työkaluilla toteutettuihin esimerkkeihin alla olevan linkin kautta:

Eri H5P tyyppejä ja esimerkkejä niiden soveltamisesta HUOM! Vaikka osa esimerkeistä on hyvin yksinkertaisia ja ne tuntuvat soveltuvan paremmin esimerkiksi peruskouluun, voi työkalu silti toisella tavalla suunniteltuna ja toteutettuna toimia erinomaisesti korkeakoulusektorilla: https://h5p.org/content-types-and-applications

Muista tarkistaa myös H5P-elementtien saavutettavuus, sillä vaikka pääosin H5P-elementit ovat saavutettavia, ihan kaikki eivät ole: https://help.h5p.com/hc/en-us/articles/7505649072797-Content-types-recommendations

Interaktiivisten H5P työkalujen lisäksi erilaiset välitavoitteiden saavutusten (toteutetaan esimerkiksi opinnon etenemisen seurannan työkalujen avulla) sekä osaamismerkkien käyttäminen tuovat MOOCeihin interaktiivisuutta ja pelillisyyttä.

Opiskelija:
Opiskelijalle pelilliset elementit voivat tarjota motivoivan ja oppimista tukevan mahdollisuuden.

Opettaja:

Opettajan tehtävänä on suunnitella opinto ja siihen sopiva pelillinen konteksti tai pelilliset elementit. Tärkeää on, että pelillisyys ja pelillisten elementtien käyttäminen on pedagogisesti perusteltua.

Pohdi, sopivatko pelilliset elementit suunnittelemaasi MOOCiin ja täydennä tarvittaessa pedagogiseen käsikirjoitukseesi ideasi pelillisistä elementeistä. Ota huomioon ainakin seuraavat asiat:
- Miten voisit hyödyntää pelillisyyttä tukemaan opiskelijoiden oppimisprosessia opinnollasi? Onko pelillisyys pedagogisesti perusteltua opinnollasi?
- Millaisia pelillisyyttä luovat työkaluja sinulla on käytettävissäsi ja miten niitä voi hyödyntää valitsemassasi verkko-oppimisympäristössä?

Lähteet

Antonaci, A., Klemke, R., Kreijns, K., & Specht, S. 2018. Get the Gamification of MOOC right! How to Embed the Individual and Social Aspects of MOOCs in Gamification Design. International Journal of Serious Games, 5, 61–78. doi:10.17083/ijsg.v5i3.255

Pekkarinen, V. & Tolonen, T. 2022. Automatisoitu, vuorovaikutteinen ja pelillinen – monenlaiset MOOCit opetuksessa. Laurea Journal. https://journal.laurea.fi/automatisoitu-vuorovaikutteinen-ja-pelillinen-monenlaiset-moocit-opetuksessa/#b5d7bc48

Pinheiro, B. & Branco, M. 2021. MOOC accomplishment through gamification. Kriativ-tech, 1(9). doi:10.31112/kriativ-tech-2021-10-52

Kuva: Virve Pekkarinen, kuva luotu DALL.E työkalulla.