Title: Osaamistavoitteet
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon pedagoginen suunnittelu

Osaamistavoitteet ovat opinnon tavoitteita, jotka kuvaavat, millaista osaamista opiskelijalla odotetaan olevan opinnon suoritettuaan. Osaamistavoitteet on hyvä päättää ja muotoilla jo heti opinnon suunnitteluprosessin alkuvaiheessa, sillä linjakkaassa opetuksessa osaamistavoitteet, opetuksen sisällöt sekä opetus- ja arviointimenetelmät muodostavat yhtenäisen kokonaisuuden.

Perehdy seuraavaksi osaamistavoitteiden laatimiseen alla olevan materiaalin avulla. Pääset liikkumaan eteen- ja taaksepäin klikkaamalla hiirellä kuvan sivuilla olevia nuolenpäitä. Materiaali on toteutettu H5P Image Slider työkalulla.
image-slider-8842.h5p

MOOCeissa osaamistavoitteet laaditaan kuten muissakin opinnoissa, suhteessa opittavaan asiaan, opinnon laajuuteen sekä kohderyhmään ja tasoon. Osaamistavoitteet siis suunnitellaan sen mukaan, millaista osaamista, tietoja ja taitoja opiskelijalle voi opinnon suorittamisen myötä kertyä. MOOCin tyyppi kuitenkin voi vaikuttaa myös osaamistavoitteiden laadintaan, sillä eri MOOC-tyypeillä tavoitellaan erilaista oppimista.

xMOOCeissa tyypillisesti opiskellaan jokin tietosisältö itsenäisesti ja arviointi tapahtuu automaattisia arviointiratkaisuja hyödyntäen (esim. testit). Osaamistavoitteet ovat tällöin hyvin konkreettisia, esimerkiksi "opiskelija osaa nimetä prosessin vaiheet ja selittää näiden vaiheiden keskeiset piirteet", tai "opiskelija osaa luokitella asiat teorian perusteella" tai "opiskelija osaa soveltaa teoriaa asian ratkaisemiseen". Tällaisia tavoitteita on mahdollista arvioida automaattisesti esimerkiksi monivalintakysymysten tai haastavampien, soveltavien case-tyyppisten kysymysten avulla.

cMOOCeissa opiskellaan yhdessä muiden kanssa ja osaamista voidaan arvioida monipuolisesti niin opettajan kuin vertaistenkin tekemänä. Osaamistavoitteet sisältävät tyypillisesti tietotavoitteiden lisäksi myös taitotavoitteita, jotka voivat liittyä esimerkiksi ryhmätyöskentelyyn tai yhteiseen tiedonrakenteluun. cMOOCin osaamistavoite olla esimerkiksi "opiskelija osaa selittää mallin vaiheet muille ymmärrettävästi ja soveltaa sitä oppimistehtävään" tai "opiskelija osaa työskennellä ryhmässä ja antaa oman panoksensa ryhmän työskentelyyn" tai " opiskelija pystyy osallistumaan keskusteluihin toisten opiskelijoiden ja opettajien kanssa".

Opiskelija:
Osaamistavoitteet auttavat opiskelijaa ymmärtämään, millaista osaamista heillä tulisi opinnon suorittamisen jälkeen olla ja mitä opiskelu heiltä vaatii. Konkreettiset ja selkeät osaamistavoitteet auttavat opiskelijaa keskittymään olennaiseen ja myös sanoittamaan omaa osaamista.

Opettaja:

Hyvin laaditut osaamistavoitteet luovat "punaisen langan" opinnon suunnittelulle ja ne toimivat myös hyvänä pohjana opinnon arviointikriteereille. Osaamistavoitteiden selkeä esitystapa on myös tärkeää.

VINKKI

Osaamistavoitteita ei ole aina helppoa laatia, sillä osaamista voi olla haastavaa sanallistaa mitattaviksi kriteereiksi. Seuraavan lähteen avulla pääset tutustumaan eri osaamisen alueisiin (kognitiivinen, psykomotorinen, affektiivinen), jotka voivat helpottaa sopivien osaamistavoitteiden muotoilemisessa.

Kennedy, D., Hyland, A., & Ryan, N. (2007). Writing and using learning outcomes: A practical guide: https://ehea.info/media.ehea.info/file/Qualifications_frameworks/05/0/Kennedy_Writing_and_Using_Learning_Outcomes_597050.pdf

Täydennä pedagogiseen käsikirjoitukseesi opinnon osaamistavoitteet. Ota huomioon ainakin seuraavat asiat:
- Mitä opiskelijan tulee osata tehdä opinnon suoritettuaan?
- Millä tasolla osaamistavoitteissa mainitut asiat tulisi saavuttaa?

Lähteet

Näin asennat osaamistavoitteet opetussuunnitelmaasi. Itä-Suomen yliopisto. https://docplayer.fi/20151042-Nain-asennat-osaamistavoitteet-opetussuunnitelmaasi-laaja-oppimaara.html

Kennedy, D., Hyland, A., & Ryan, N. (2007). Writing and using learning outcomes: A practical guide. https://ehea.info/media.ehea.info/file/Qualifications_frameworks/05/0/Kennedy_Writing_and_Using_Learning_Outcomes_597050.pdf

H5P-elementissä olevat kuvat Gamma App ja PowerPointin kuvapankki.