Title: MOOCien hyödyt
Course: DEMOtyötila: Digivisio MOOCin suunnittelu ja rakentaminen > Section: Lähtökohdat MOOC-opinnon suunnittelulle

Ennen kuin lähdet rakentamaan MOOCia, on hyvä pysähtyä hetkeksi pohtimaan sitä, miksi olet rakentamassa MOOCia? Mitä hyötyä siitä on ja kenelle?

MOOCeja ei tulisi rakentaa vain sen vuoksi, että halutaan rakentaa MOOC tai koska kaikki muutkin tekevät niin. MOOC ei ole myöskään korkeakoulujen säästömekanismi opettajien resursseille tai kaiken opetuksen korvaava ratkaisu. MOOCit ovat kuitenkin yksi tapa toteuttaa opetusta monien muiden toteutustapojen joukossa ja pedagogisesti hyvin suunnitelluilla MOOCeilla on paljon hyviä puolia, minkä vuoksi niiden rakentaminen kannattaa.

MOOCien etuna voidaan pitää sitä, että täysin verkossa toteutuvina opintoina ne mahdollistavat monipuolisten, joustavien ja yksilöiden tarpeisiin mukautuvien oppimismahdollisuuksien tarjoamisen samanaikaisesti laajoille opiskelijajoukoille. MOOCit ovat tyypillisesti myös resursseiltaan ja kustannuksiltaan perinteistä lähiopetusta kevyempiä. On kuitenkin hyvä muistaa, että pedagogisesti mielekkään MOOCin rakentaminen ei tapahdu itsestään, vaan myös MOOCin rakentamiseen kuluu aikaa ja resursseja.

Tutustu seuraavaksi hieman tarkemmin MOOCien hyötyjä eri toimijoiden eli opiskelijan, opettajan, korkeakoulun sekä työkalujen näkökulmista.

Opiskelija:
Täysin verkossa toteutettava MOOC-opinto tarjoaa opiskelijalle joustavan vaihtoehdon opiskeluun, sillä opinnolle voi osallistua paikasta riippumatta, kunhan käytössä on internet-yhteys ja soveltuva päätelaite. Osa MOOC-opinnoista myös mahdollistaa opinnon suorittamisen ajasta riippumatta, silloin kun se opiskelijalle parhaiten sopii. Verkossa käytössä on myös monipuolisia digitaalisia työkaluja ja sovelluksia, joiden myötä opintoa voidaan mukauttaa erilaisille oppijoille soveltuvaksi.

Opettaja:

MOOCin suunnittelussa opettaja voi tehdä pedagogisia ratkaisuja, kuten automaattinen arviointi, joiden myötä on mahdollista suunnata omia resursseja parhaaksi katsomallaan tavalla. Opettaja voi esimerkiksi suunnitella täysin automaattisesti arvioidun, itsenäisesti ajasta ja paikasta riippumatta suoritettavan MOOC-opinnon, jossa opettajaa ei tarvita opinnon aikana ja näin hän voi käyttää resurssejaan esimerkiksi vuorovaikutukseen opiskelijoiden kanssa toisella opinnolla.

Korkeakoulu:

MOOC-opinnot, erityisesti täysin automatisoitua arviointia hyödyntävät MOOCit, ovat hyvin skaalautuvia. Käytännössä tämä tarkoittaa sitä, että samalla opettajan työpanoksella voidaan tarjota sadoille ja jopa tuhansille opiskelijoille oppimismahdollisuus. Näin vapaaksi jäävää opettajan resurssia voidaan joustavasti ohjata muihin opetustehtäviin. Skaalautuvuus tarkoittaa korkeakoululle myös tuloja suoritettujen opintopisteiden muodossa.

Työkalut:

Eri oppimisalustat tarjoavat erilaisia työkaluja opiskelijoiden oppimiseen. Työkalujen avulla voidaan luoda opiskelijoille pedagogisesti ja visuaalisesti mielekäs ja saavutettava oppimisympäristö. Useimmilla oppimisalustoilla on tarjolla myös työkaluja, jotka mahdollistavat arvioinnin automatisoinnin, esimerkiksi erilaiset testit ja opintojen etenemisen seurannan mekanismit, jolloin opettajan resursseja voidaan vapauttaa muihin opetustehtäviin verkossa tapahtuvan arvioinnin sijaan.

Lähteet

Bates, A. 2015. Teaching in a digital age. Saatavilla: https://www.tonybates.ca/teaching-in-a-digital-age/

Boman, N., Huczkowski, P., Lepola, S. & Pekkarinen, V. 2021. Opiskelua verkossa Mikrojen ja MOOCien avulla. Teoksessa Harmoinen, P. & Ruotsalainen, A-L. (toim.) Avointa ja Digiä! – opettajan ohjekirja opetuksen suunnitteluun ja kehittämiseen. Laurea julkaisut 160, 18–33. Saatavilla: https://www.theseus.fi/bitstream/handle/10024/415213/Laurea%20Julkaisut%20160.pdf?sequence=2&isAllowed=y

Pekkarinen, V. 2021. Rakentaisinko MOOCin vai en? Siinäpä vasta kysymys. Laurea Journal. Saatavilla: https://journal.laurea.fi/rakentaisinko-moocin-vai-en-siinapa-vasta-kysymys/#559440e0

Pekkarinen, V. & Tolonen, T. 2022. Automatisoitu, vuorovaikutteinen ja pelillinen – monenlaiset MOOCit opetuksessa. Laurea Journal. https://journal.laurea.fi/automatisoitu-vuorovaikutteinen-ja-pelillinen-monenlaiset-moocit-opetuksessa/#ddb35e78

Porter, S. 2015. To MOOC or not to MOOC: How can online learning help to build the future of higher education? Waltham: Chandos Publishing.

Kuva: Virve Pekkarinen, DALL.E tekoälyä hyödyntäen