Title: Opinnon aihe, kohderyhmä ja resurssit kehittämiselle
Course: DEMOtyötila: Digivisio MOOCin suunnittelu ja rakentaminen > Section: Lähtökohdat MOOC-opinnon suunnittelulle

Kun lähdet rakentamaan opintoa, tulee sinulla luonnollisesti ensin olla idea siitä, mistä aiheesta olet opintoa tekemässä. Opinnon aiheen valintaan vaikuttaa moni asia, muun muassa opettajan oma asiantuntemus ja ymmärrys siitä, mikä opiskelijoita kiinnostaa. On myös hyvä pohtia, että tarvitaanko opinnon rakentamiseen opettajan lisäksi muitakin, esimerkiksi muita saman tai eri asiantuntemusalueen edustajia tuomaan erilaisia näkökulmia. Tällöin on hyvä myös sopia opinnon kehittämistyöhön käytettävistä resursseista ja varmistaa, että kaikille on allokoitu työaikaa opinnon kehittämiseen.

Lisäksi aiheen valintaan vaikuttaa se, kenelle opinto on suunnattu ja mihin tarjontaan opinto sijoittuu, eli onko se tarjolla tutkinto-opiskelijoille, avoimen kautta tai ehkä ihan kaikille avoimesti saatavilla. Mikäli opinto on tarjolla tutkinto-opiskelijoille, on hyvä pohtia jo ennen opinnon rakentamista sitä, miten opinto sijoittuu opetussuunnitelmaan (OPS) ja käydä tarvittavat keskustelut myös opintohallinnon kanssa.

Alla on tarkasteltu aiheen valintaan liittyviä asioita opiskelijan, opettajan ja korkeakoulun näkökulmista. Näin pääset perehtymään aiheeseen tarkemmin eri näkökulmista.

Opiskelija:
MOOCeissa opiskelijat voivat olla tutkinto-opiskelijoita, avoimen opiskelijoita, ristiinopiskelijoita tai mikäli opinto on kaikille avoin, kuka tahansa voi olla opiskelijan roolissa ilman, että hänellä on opinto-oikeus jossakin korkeakoulussa. Opiskelijoita voi myös tulla useista eri maista. Eri opiskelijaryhmiä kiinnostavat erilaiset aiheet ja niitä myös käsitellään usein eri tavoin esimerkiksi tutkinto-opiskelijoiden kanssa kuin kaikille avoimella opinnolla.

Opettaja:

Rakennettavan MOOC-opinnon aiheen valintaan vaikuttaa luonnollisesti opettajan oma asiantuntemus ja kiinnostuksen kohteet. MOOCeja voi myös rakentaa yhdessä saman tai eri alan kollegojen kanssa, jolloin aiheeseen voidaan saada eri näkökulmia. Silloin kun MOOCia rakennetaan useamman henkilön yhteistyönä, on hyvä sopia, kenellä on kokonaisvastuu opinnon rakentamisesta ja kuka huolehtii, että se saadaan valmiiksi aikataulun mukaisesti. On myös hyvä varmistaa, että kaikkien opinnon rakentamiseen osallistuvien resursseista on sovittu. Rakennettavan opinnon aiheen valintaan vaikuttaa myös se, että kenelle opinto on suunnattu ja missä tarjonnassa sitä tullaan tarjoamaan opiskelijoille. Käytännössä tämä ilmenee siinä, millaiset asiat eri opiskelijaryhmiä kiinnostaa ja millä tasolla aihetta tulisi käsitellä.

Korkeakoulu:

Korkeakoulun näkökulmasta keskeistä MOOC-opinnon aiheeseen liittyen on se, onko MOOC osa OPSia ja miten se suhteutuu aiheeltaan muihin OPSissa oleviin opintoihin. Lisäksi keskeistä on se, minkä tasoinen opinto on (esim. alempi ammattikorkeakoulututkinto/kanditasoinen tai ylempi ammattikorkeakoulututkinto/maisteritasoinen). Mikäli MOOC-opinto on osa OPSia, on opintohallinnollinen prosessi myös osa opinnon rakentamista ja siitä syystä olisi hyvä keskustella opintohallinnon edustajan kanssa jo heti MOOCin suunnitteluvaiheessa. Siinäkin tapauksessa, että MOOC-opinto on avoimesti tarjolla kaikille ilman että se on osa opetussuunnitelmaa, on kuitenkin hyvä keskustella opintohallinnon edustajan ja/tai opetuksen johdon henkilön kanssa rakennettavasta MOOC-opinnosta. Myös opinnon kieli suhteessa aiottuun kohderyhmään on tärkeä valinta, esimerkiksi millä kielellä ilmoittautuminen tapahtuu ja mikä on opiskelukieli.

Täydennä pedagogiseen käsikirjoitukseesi opinnon aihe, kohderyhmä sekä rakentamisen resurssit.
- Mistä aiheesta olet rakentamassa opintoa?
- Kenelle tai keille opinto on suunnattu?
- Kuinka laajaa opintoa olet rakentamassa? Onko MOOC osatoteutus jostakin laajemmasta opinnosta vai oma kokonaisuutensa?
- Sijoittuuko opinto OPSiin? Minkä tasoinen opinto on (esim. EQF6 tai EQF7)?
- Mikä on opinnon kieli?
- Keiden kanssa rakennat opintoa? Onko opinnon rakentamisen resurssit sovittu?

lähteet

Kuva: Adobe Stock photos.