Title: Tekijänoikeudet ja lisenssit
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon rakentaminen verkko-oppimisympäristöön

Tekijänoikeudet ja lisenssit ovat merkittävä asia MOOC-kurssia suunnitellessa. Kurssille sisällytettyä oppimismateriaalia kannattaakin aina tarkkailla materiaalin tuottajan ja käyttäjän näkökulmasta. Tuottajalle olennaisesti kuuluu tekijänoikeus ja kunnia (sekä mahdolliset palkkiot) materiaalin tuotannosta, mutta käyttäjä saattaa jäädä pohtimaan, kuinka hän voi jatkojalostaa saamaansa tietoa, materiaalia ja sisältöä. MOOC-kurssilla kannattaakin pohtia, miten ja millaisen lisenssin alla materiaalin rakentaa.

Lisenssien suhteen nyrkkisääntö on yleensä selvä: mikäli tuotat kaupallista materiaalia tai materiaalia koulutukseen, varmista, että sinulla on käytössäsi lisenssi, joka antaa sinun tehdä näin. Esimerkiksi NaturalReaders-tekoälyääniohjelmassa voit valita audion tuottamiseen joko henkilökohtaisen tai kaupallisen lisenssin. Kaupallisessa lisenssissä omistat audiomateriaalin välittömästi sen synnyttyä ja voit käyttää sitä vapaasti kaupallisesti, henkilökohtaisessa et. Ohjelmiston Edu-lisenssi taas mahdollistaa käyttäjäjoukon, joka käyttää materiaalia sisäisesti, jolloin sen muu jakelu on kiellettyä. Ole siis tarkkana siitä, millaisen lisenssin alla toimit ohjelmistoja käyttäessäsi ja käänny aina rohkeasti korkeakoulusi lisensseistä ja ohjelmistoista vastaavan henkilön puoleen.

Hyvä nyrkkisääntö tekijänoikeuksiin MOOC-kurssin materiaaleja kootessa on se, että tekijällä on aina lähtökohtaisesti tiukka tekijänoikeus materiaaliin. Näin myös MOOC-kurssin luovalla opettajalla suhteessa kurssiin ja sille tuottamaansa materiaaliin. Mikäli käytät kurssillasi materiaalia, joka ei ole itsesi tuottamaa, lähde oletuksesta, että sitä koskee tiukin mahdollinen tekijänoikeus. Kun olet tämän lähtöoletuksen tehnyt, pääset seuraavan tarkasteluketjun avulla pohtimaan, voitko käyttää materiaalia osana MOOC-kurssisi sisältöä.

KUinka selvittää tekijänoikeus ja oikeus käyttää teosta?

Tarkasta materiaalin tekijä. Ota tekijän ja teoksen tiedot ylös ja ole yhteydessä tähän epäselvässä tilanteessa, jos mahdollista.

Tarkasta, millaisen lisenssin alle tekijä on materiaalin tuottanut.

Tarkasta, millainen lainsäädäntö teoksen tai materiaalin esittämistä opetuksessa koskee.

Käytyäsi nämä askeleet lävitse, sinulla pitäisi olla kohtuullinen ymmärrys siitä, voitko käyttää materiaalia osana MOOC-kurssiasi. Tärkeää on kuitenkin aina noudattaa kulloinkin voimassa olevaa tekijänoikeuslakia ja teoksen lisenssiä ja joka tapauksessa osoittaa krediitti alkuperäiselle tekijälle, jolle se kuuluukin.

Teosta voi kuitenkin käyttää rajatusti ilman tekijänoikeuden lupaa, mutta selvitystyö on aina paikallaan. Tällaiset poikkeustilanteet ovat:

- Sitaattioikeus: Teoksia saa siteerata hyvän tavan mukaisesti, kunhan lähde mainitaan. Voit siis lainata materiaalista sopivin hyvän tavan mukaisin osin asioita esimerkiksi elävöittämään oppimista.
- Yksityinen kopiointi: Teoksia saa kopioida omaan yksityiseen käyttöön tai perheen ja läheisten ystävien kesken, mutta kopioita ei saa tehdä rajattomasti. Huomaa, että tämä ei toimi MOOC-kurssilla.
- Suoja-ajan päättyminen: Tekijänoikeuden suoja-ajan (EU-lainsäädäntö) umpeuduttua teoksia saa käyttää vapaasti.
- Opetus ja tutkimus: Teoksia voidaan käyttää opetuksessa ja tutkimuksessa ilman tekijän lupaa tietyin ehdoin. Ole näissä tarkkana ja pyri aina ensisijaisesti käyttämään Public Domain - tai Creative Commons -lisenssin alla olevaa materiaalia.
- Kirjastot, arkistot ja museot: Näillä laitoksilla on oikeus käyttää teoksia ilman lupaa tietyissä tilanteissa.

Pohtiessasi tuottamaasi materiaalia ja muiden tuottamaa materiaalia, on hyvä pohtia, millaisen lisenssin alle materiaalin tuotat. Tämä materiaali on tuotettu julkisesti saataville korkeakoulujen käyttöön avointen oppimismateriaalien palveluun aoe.fi:hin. MOOC-kurssia luodessa ja oppijoiden materiaalin jatkokäyttöä miettiessä kannattaa pohtia, sijoittaako materiaalinsa esimerkiksi Creative Commons -lisenssin alle. Tällöin voit helposti erilaisten lisenssityyppien avulla määritellä, miten materiaalisi on suojattu ja jatkokäytettävissä julkisen jakelun osalta samalla suojaten omia tekijänoikeuksiasi. Huomio tässä kohtaa erityisesti se, että myös tekoälyn avulla tuottamasi sisällön tekijänoikeus kuuluu sinulle.

Creative Commons -lisenssit ovat julkisia tekijänoikeuslisenssejä, jotka mahdollistavat teosten vapaan jakamisen ja käytön tietyin ehdoin. CC-lisenssejä jaotellaan seuraavasti:

- CC0: Teos on käytettävissä kuin täysin vapaasti. Osa Public Domainia.
- CC BY: Teosta saa käyttää vapaasti, kunhan alkuperäinen tekijä mainitaan.
- CC BY-SA: Teosta saa käyttää ja muokata, mutta muokatut versiot on jaettava samalla lisenssillä.
- CC BY-ND: Teosta saa jakaa, mutta sitä ei saa muokata.
- CC BY-NC: Teosta saa käyttää ei-kaupallisiin tarkoituksiin, kunhan alkuperäinen tekijä mainitaan.
- CC BY-NC-SA: Teosta saa käyttää ja muokata ei-kaupallisiin tarkoituksiin, mutta muokatut versiot on jaettava samalla lisenssillä.
- CC BY-NC-ND: Teosta saa jakaa ei-kaupallisiin tarkoituksiin, mutta sitä ei saa muokata.
- Voit tutustua lisenssityyppeihin lisää Creative Commonsin työkalut- ja lisenssit sivustolla .

Alla on koottu yhteen materiaalien avoimeen jakamiseen ja tekijänoikeuksiin liittyvää materiaalia. Tutustu materiaaliin ja pohdi sen jälkeen miten haluat jakaa oman opintosi materiaalia ja millä lisenssillä aiot opintosi lisensoida. Nämä valinnat vaikuttavat myös siihen, että millä lisenssillä jaettua materiaalia voit hyödyntää opinnossasi.

Tekijänoikeudet.h5p

Korkeakoulu:

Korkeakoulu hankkii tarvittavat lisenssit, huolehtii niiden ylläpidosta ja tiedottaa opettajaa niiden käyttömahdollisuuksista ja -tarkoituksista. Korkeakoulu ohjeistaa myös sisällöntuotannossa erilaisten tekijänoikeuslisenssien käyttöön.

Opettaja:

Opettaja valikoi korkeakoulun avustuksella sopivimmat ohjelmistolisenssit materiaaliansa ja opintonsa tuottamiseen. Opettaja määrittelee itse, millaisen tekijänoikeuslisenssin alle tuottamansa opinnon ja materiaalin asettaa.

Opiskelija:

Opiskelija kunnioittaa tekijänoikeuksia ja noudattaa voimassa olevaa tekijänoikeuslainsäädäntöä ja määriteltyjä lisenssejä.

  Työkalut:

Erilaiset ohjelmistot ja lisenssipohjat mahdollistavat tehokkaasti opintojen tekijänoikeuksiin liittyvien lisenssi- ja tekijänoikeuskysymysten ratkaisun. Työkalujen lisenssit on usein määritelty hyvin tarkkaan, joten niihin on syytä tutustua. Hyvänä työkaluna kannattaa materiaalia suojatessaan hyödyntää myös CC-lisenssejä.

Täydennä pedagogiseen käsikirjoitukseesi opinnon tekijänoikedet ja lisenssit. Ota huomioon ainakin seuraavat asiat.
- Sallivatko käyttämäsi ohjelmistot opetus- ja mahdollisesti kaupallisen käytön niillä tuottamasi materiaalin osalta?
- Mitkä ovat omat tekijänoikeutesi materiaalia tuottaessasi?
- Millä tekijänoikeudella opinto julkaistaan?
- Sallivathan tekijänoikeudet käyttää opinnon ulkoisia sisältöjä (esim. kuvat, videot ja muut materiaalit)?
- Oletko viitannut hyvän tavan mukaisesti alkuperäisten materiaalien ja teosten tekijöihin, mikäli käytät opinnon ulkoista sisältöä?
- Muista merkitä tekijänoikeudet niitä vaativiin sisältöihin vaadittavalla tavalla.

Lähteet

Avoin oppiminen ja avoimet oppimateriaalit - Avoin kulma - Laurea LibGuides at Laurea University of Applied Sciences

https://tekijanoikeus.fi/tekijanoikeus/

https://creativecommons.fi/

Tekijänoikeus - OKM - Opetus- ja kulttuuriministeriö

Avoimen kulman materiaalit