Title: Opetus- ja arviointimenetelmät ja vuorovaikutus
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon pedagoginen suunnittelu

Kun opinnon osaamistavoitteet on asetettu, on aika pohtia opinnossa käytettäviä opetus- ja oppimismenetelmiä sekä arviointimenetelmiä. Keskeistä menetelmien valinnassa on se, että valitut oppimis- ja opetusmenetelmät mahdollistavat opiskelijoille asetettujen osaamistavoitteiden saavuttamisen ja toisaalta valitut arviointimenetelmät mittaavat sitä, millä tasolla ja miten hyvin opiskelijat ovat saavuttaneet osaamistavoitteissa määritellyn osaamisen.

Myös vuorovaikutuksella voi olla tärkeä rooli oppimisprosessissa. MOOCeissa vuorovaikusta voi olla samanaikaista eli synkronista tai eriaikaista eli asynkronista. Vuorovaikutusta voi tapahtua MOOCin eri toimijoiden välillä, esimerkiksi opiskelijoiden välillä tai opiskelijoiden ja opettajan välillä. Eriaikainen eli asynkroninen vuorovaikutus on tyypillistä xMOOC-tyyppisille opinnoille, jotka ovat ajasta ja paikasta riippumattomia. Samanaikainen vuorovaikutus on puolestaan tyypillistä cMOOC-tyyppisille opinnoille, missä vuorovaikutus on keskeinen ja olennainen osa opintoa ja sen suorittamista.

Seuraavaksi pääset perehtymään tarkemmin opetus-, oppimis- ja arviointimenetelmien valintaan sekä vuorovaikutusmahdollisuuksiin opiskelijan ja opettajan näkökulmista sekä xMOOCien ja cMOOCien näkökulmista.

Opiskelija:
Opiskelijan näkökulmasta keskeistä on, miten hyvin opinnolle valitut oppimis- ja opetusmenetelmät tukevat ja mahdollistavat osaamistavoitteissa määritellyn osaamisen saavuttamisen. Tärkeää on myös se, että arviointimenetelmät mittaavat sitä mitä pitääkin eli sitä miten opiskelija on saavuttanut osaamistavoitteet. Saman- tai eriaikainen vuorovaikutus opinnon aikana voi tukea opiskelijan oppimista ja tarjota mahdollisuuden erilaisiin näkökulmiin opittavan asian käsittelyssä.

Opettaja:

Opettajan näkökulmasta keskeistä on, että valitut oppimis- ja opetusmenetelmät mahdollistavat opiskelijoille asetettujen osaamistavoitteiden saavuttamisen ja toisaalta valitut arviointimenetelmät mittaavat sitä, millä tasolla ja miten hyvin opiskelijat ovat saavuttaneet osaamistavoitteissa määritellyn osaamisen. Esimerkiksi, jos tavoitteena on osata nimetä jonkin asian eri ulottuvuudet, on opiskelijalle tarjottava materiaalia ja aktiviteetteja, joiden avulla hän voi omaksua opittavan asian ja ulottuvuudet ja arviointimenetelmät sitten mittaavat sitä, miten hyvin hän osaa nimetä asian eri ulottuvuudet. Jos tavoitteena on osata soveltaa tai käyttää opittua asiaa jonkin toisen asian tekemiseen, on opiskelijalle puolestaan mahdollistettava myös soveltamisen tai käyttämisen harjoittelu materiaalin ja aktiviteettien myötä ja arvioinnissa arviointimenetelmän on pystyttävä arvioimaan sitä, miten opiskelija osaa soveltaa tai käyttää opittua asiaa jonkin toisen asian tekemiseen. Osa oppimis- ja opetusmenetelmien valintaa on myös päätös siitä, sisältyykö oppimiseen joko saman- tai eriaikaista vuorovaikutusta.

xMOOC

Opinto on tyypillisesti opiskelijan oman aikataulunsa mukaisesti itsenäisesti suorittama opinto. Näin ollen opetus-, oppimis- ja arviointimenetelmissä on huomioitava, että samanaikaista läsnäoloa tai aikataulusta riippuvaa vertaisarviointia ei voida käyttää opinnolla. xMOOCeissa ei myöskään tyypillisesti ole opettajan ohjausta saatavilla opinnon aikana, vaan opettaja suunnittelee opinnon ja valitsee opetus- ja oppimis- sekä arviointimenetelmät ennen oppimisprosessin alkua. Opettajan ohjauksen puuttuessa, xMOOCin suorittaminen vaatii opiskelijalta hyvää itseohjautuvuutta.

Arviointi xMOOCeissa on automatisoitu. Käytännössä se tarkoittaa sitä, että arviointi koostuu erilaisista testeistä ja tehtävistä, joista on mahdollista saada pisteytys tai arvosana automaattisesti eli arvosanat ja pisteet tallentuvat verkko-oppimisalustalle ilman opettajan työpanosta arviointiin. Lisäksi voidaan käyttää esimerkiksi eriaikaisia keskustelutehtäviä, joita ei kuitenkaan pisteytetä. Osa verkko-oppimisalustoista ja niiden tehtävätyypeistä mahdollistaa myös automaattisesti annettavan palautteen opiskelijoille yleisellä tasolla.

Automaattisen arvioinnin työkalujen hyödyntämistä voidaan laajentaa ottamalla käyttöön useimpien verkko-oppimisalustojen mahdollistama opintojen edistymisen seuranta. Edistymisen seurannan avulla voidaan osallistujalle asettaa erilaisia ennakkoedellytyksiä sekä vaatimuksia liittyen opinnon sisältöihin ja tehtäviin. Vaihtoehtoisesti opiskelija voi myös itse merkitä jonkin sisällön käsitellyksi tai tehtävän tehdyksi. Nimensä mukaisesti edistymisen seuranta auttaa siis opiskelijaa seuraamaan sitä miten hän opinnossa edistyy, mitä hän on jo tehnyt ja mitä tulee vielä mahdollisesti tehdä tukien näin opiskelijan opinnon loppuunsaattamista.

cMOOC

Opinnossa painottuu tyypillisesti opiskelijoiden yhteinen oppimisprosessi ja vuorovaikutus. Tämän toteutumisen näkökulmasta tärkeää onkin, että valitut opetus- ja oppimismenetelmät mahdollistavat opiskelijoiden vuorovaikutuksen joko saman- tai eriaikaisesti ja yhteisen tiedonrakentelun ja jakamisen.  Käytännössä tämä tarkoittaa esimerkiksi erilaisten keskustelualuetehtävien tai ryhmätehtävien käyttämistä. Lisäksi opinnolla voi olla mukana myös testejä ja yksilötehtäviä, kuten xMOOCeissa.

cMOOCeissa opettaja voi olla mukana oppimisprosessin aikana fasilitoimassa prosessia ja myös opettajan tekemä arviointi on mahdollista. Arvioinnissa voidaan käyttää myös vertaisarviointia. cMOOCeissa voidaan käyttää lisäksi etenemisen seurantaa tukemaan opiskelijoiden oppimisprosessin etenemistä ja opinnon loppuunsaattamista.

Alla olevien esimerkkien avulla voit tutustua automaattisen arvioinnin ideoihin verkko-oppimisalustalla. Huomaa, että arviointimahdollisuudet eivät ole kaikissa verkko-oppimisympäristöissä samanlaisia, joten eroja voi löytyä. Tämän aktiviteetin tavoite on kuitenkin tarjota sinulle ideoita ja vaihtoehtoja oman opinnon suunnittelun tueksi. Aktiviteetti on toteutettu H5P Course presentation -työkalulla.
course-presentation-10259.h5p

VINKKI

Ideoita omaan opintoon sopivien opetus-, oppimis- ja arviointimenetelmäratkaisuja voit löytää myös:
Verkkoaktiviteettien jaksollinen järjestelmä: EoI6V-DXIAMNCRy (4096×2894) (twimg.com), yhdistää osaamistavoitteet ja verkko-oppimisen aktiviteettityypit (Akseli Huhtanen, 2020, Bloomin taksonomiaa mukaillen)

Täydennä pedagogiseen käsikirjoitukseesi opetusmenetelmät ja arviointi. Ota huomioon ainakin seuraavat asiat:
- Millaiset oppimis- ja opetusmenetelmät mahdollistavat ja tukevat asettamiesi osaamistavoitteiden saavuttamisen?
- Arvioidaanko opinto numeerisesti vai asteikolla hyväksytty/hylätty? Millä minimipistemäärällä opinnon voi läpäistä?
- Onko tarkoitus arvioida kaikki tehtävät vai osa tehtävistä ja miten niitä on mielekästä arvioida?
- Mitä voidaan arvioida automaattisesti ja mikä puolestaan vaatii opettajan työpanosta?
- Tapahtuuko opinnossa vuorovaikutusta? Milloin ja miten vuorovaikutusta tapahtuu? Keiden välillä vuorovaikutusta tapahtuu?
- Mitkä ovat vuorovaikutuksen tavoitteet? Mitä lisäarvoa suunniteltu vuorovaikutus tuo opintoon?
- Entä opintojen etenemisen seurannan työkalut, voiko niitä hyödyntää?

Lähteet

Bates, A. 2015. Teaching in a digital age. Saatavilla: https://www.tonybates.ca/teaching-in-a-digital-age/

Biggs, J. B., & Tang, C. S. (2011). Teaching for quality learning at university: what the student does (4th ed.). Society for Research into Higher Education.

Kuva: Virve Pekkarinen hyödyntäen DALL.E -tekoälytyökalua.