Title: Opiskelijapalautteen kerääminen opinnolta
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon pedagoginen suunnittelu

Kuten kaikessa muussakin opetuksessa, myös MOOCeissa opiskelijapalaute on tärkeä asia. Palautteen avulla opettaja saa tärkeää tietoa esimerkiksi siitä, miten opiskelijat kokevat opinnon ja opiskelijapalaute voi myös tarjota arvokkaita ideoita opinnon kehittämiseen. Erityisesti MOOCeissa, joissa opiskelijan työmäärän mitoittaminen ei ole aina yksinkertaista ja helppoa, palautetta voidaan hyödyntää muun muassa opinnon mitoituksen muokkaamisessa sopivammaksi.

Pääset seuraavaksi tutustumaan palautteen rooliin ja keräämiseen MOOC-opinnon eri vaiheissa.

Palautetta on hyvä kerätä koko opinnon elinkaaren ajan. MOOCien rakentamisessa (olipa kyseessä xMOOC tai cMOOC) on hyvä toteuttaa pilotti ennen kuin opinto sijoitetaan varsinaiseen opintotarjontaan. Tämä tarkoittaa sitä, että opinnon rakennusvaiheessa, kun opinto on lähes valmis, pieni joukko opiskelijoita käy opinnon läpi ja antaa siitä palautetta. Jo opinnon rakennusvaiheessa saatu opiskelijapalaute voi antaa tärkeää tietoa opinnon viimeistelyä ajatellen.

Kun opinto on viimeistely ja osa opintotarjontaa, palautteen keräämistä on hyvä jatkaa ja saatua opiskelijapalautetta käydä läpi säännöllisesti, sillä palaute auttaa opettajaa kehittämään opintoa entistä paremmaksi. Opinnon oltua tarjonnassa pidempään, on hyvä myös analysoida palautetta tarkemmin ja tarkastella opintoa kriittisesti. MOOCeissa käytettävien digitaalisten työkalujen ja tietosisältöjen nopean kehityksen vuoksi MOOC-opintoja on syytä päivittää niin sisällöllisesti kuin digipedagogisilta ratkaisuiltaan säännöllisesti, vähintään muutaman vuoden välein.

Palautetta voidaan kerätä monella tavalla ja monilla eri työkaluilla. Usein korkeakouluilla on oma palautetyökalunsa ja palautteen keräämisen aikataulunsa, jolla voidaan kerätä palautetta myös MOOCeista. Palautteen kerääminen voidaan toteuttaa myös osana opintoa erillisellä työkalulla virallisen palautteen lisäksi, jolloin opettaja voi tarkemmin kysyä juuri niitä asioita, joista toivoo opiskelijoilta palautetta.

Opiskelija:
Palaute on oiva työkalu opiskelijalle vaikuttaa opetuksen kehittämiseen. Opiskelijan kannattaa siis käyttää hieman aikaa ja kertoa oma mielipiteensä opinnosta ja kirjata palautteeseen myös ajatuksensa opinnon kehittämiseksi.

Opettaja:

Opiskelijoilta saatu palaute on opettajalle tärkeä työkalu opinnon kehittämiseksi. Opintohan rakennetaan opiskelijoita varten, jolloin opiskelijoiden kokemukset ja kehittämisideat ovat luonnollisesti erittäin tärkeä näkökulma opinnon rakentamisessa ja kehittämisessä.

Opettaja voi itse vaikuttaa myös positiivisen palautteenantokulttuurin syntymiseen analysoimalla saamansa palautetta ja myöskin vastaamalla siihen huomioimalla palautteessa mainittuja asioita ja tekemällä opiskelijoille näkyväksi sen, millä tavoin heidän palautteensa on opintoon vaikuttanut.

vinkki

Palautteen kerääminen opiskelijoilta opinnon jälkeen voi olla joskus haastavaa matalan vastausprosentin vuoksi. Sen sijaan, että palaute kerätään vasta opinnon suorittamisen jälkeen, vaihtoehtona on kerätä palautetta osana opinnon suorittamista. Tällöin on kuitenkin tärkeää huomioida eettinen näkökulma, eli se, että palautteen antamisella tai antamatta jättämisellä ei voi olla vaikutusta opiskelijan suoritukseen tai sen arviointiin negatiivisesti.

Täydennä pedagogiseen käsikirjoitukseesi opinnon palaute.
- Missä kohtaa opinnon elinkaarta palautetta kerätään? Pilotoinnin aikana, ylläpitovaiheessa (kun opinto on käynnissä) vai jossain muussa vaiheessa? Huomioi, että palautekysymykset voivat erota toisistaan riippuen missä vaiheessa palautetta kerätään.
- Miten palautetta kerätään? Korkeakoulun palautelomake vai käytetäänkö jotain digitaalisen oppimisympäristön omaa työkalua tai jotain ulkopuolista työkalua (esim. eLomake, Microsoft Forms tai Google Forms)?
- Miten palautetta käsitellään ja miten siihen reagoidaan? Kuinka siitä informoidaan palautteen antajia?

Lähteet

Kuva: Gerd Altmann, Pixabay, public domain