Title: Verkko-oppimisympäristön valinta
Course: DEMOtyötila: Digivisio MOOCin suunnittelu ja rakentaminen > Section: Lähtökohdat MOOC-opinnon suunnittelulle

Kun MOOC-opinnon aihe, kohderyhmä ja resurssit rakentamiselle on tiedossa, on vuorossa opinnon verkko-oppimisympäristön valinta eli sen päättäminen, missä oppiminen tapahtuu. Opinnon pedagogiseen suunnitteluun ja käytännön rakentamiseen vaikuttaa paljon se, millainen verkko-oppimisympäristö (englanniksi VLE eli virtual learning environment tai joskus käytetään myös LMS eli learning management system) on käytettävissä ja millaisia pedagogisia ratkaisuja se mahdollistaa.

Perehdy nyt tarkemmin verkko-oppimisympäristön valintaan opettajan, opiskelijan, korkeakoulun ja työkalun näkökulmista.

Opiskelija:
Opiskelijan näkökulmasta keskeistä on, että oppimisympäristö on selkeä ja sitä helppo oppia käyttämään. Lisäksi opiskelijan näkökulmasta on tärkeää, että ohjeita oppimisympäristössä toimintaan ja tarvittaessa myös käyttötukea on saatavilla.

Opettaja:

Opettajan näkökulmasta keskeisiä kysymyksiä oppimisympäristön valintaan liittyen ovat muun muassa se, millaisia työkaluja ja sovelluksia oppimisympäristö mahdollistaa ja siten, millaiset pedagogiset ratkaisut ovat mahdollisia. Käytännössä MOOCeja rakennettaessa tärkeää on, että verkko-oppimisympäristö mahdollistaa automaattisen arvioinnin (esim. erilaiset automaattisesti pisteytetyt testit ja opintojen etenemisen seuranta, jota voidaan käyttää osana arviointia) ja vuorovaikutteista MOOCia suunnitellessa myös saman- ja eriaikaisen vuorovaikutuksen sujuvasti opiskelijoiden välillä. Oppimisympäristön selkeys ja helppokäyttöisyys ovat myös opettajan näkökulmasta tärkeitä, jotta opinnon rakentaminen verkko-oppimisympäristöön on sujuvaa.

Korkeakoulu:

Useimmissa korkeakouluissa on tarjolla ainakin yksi verkko-oppimisympäristö, jonka ylläpito joko tapahtuu korkeakoulun toimesta tai korkeakoulun hankkimana jonkin palveluntuottajan toimesta. Useimmat verkko-oppimisympäristöt nykypäivänä tarjoavat monipuolisia digitaalisia työkaluja ja sovelluksia, joita voidaan hyödyntää MOOC-opintojen rakentamisessa. Aina korkeakoulun käytössä oleva verkko-oppimisympäristö ei kuitenkaan ole täysin ideaali MOOCien rakentamisen ja ylläpidon näkökulmasta ja silloin on hyvä selvittää, onko mahdollista saada käyttöön MOOC-opintoja varten jokin toinen verkko-oppimisympäristö ja miten sen ylläpito onnistuu. Tämä on myös strateginen kysymys korkeakoululle, sillä korkeakouluilla on erilaisia linjauksia siitä, mikä verkko-oppimisympäristö on käytössä ja voiko korkeakoululla olla useampia ympäristöjä eri tarkoituksiin.

Työkalut:

Eri oppimisympäristöt tarjoavat erilaisia työkaluja ja sovelluksia opiskelijoiden oppimiseen. Työkalujen ja sovellusten avulla voidaan luoda opiskelijoille pedagogisesti ja visuaalisesti mielekäs ja saavutettava oppimisympäristö. Useimmat oppimisympäristöt tarjoavat myös työkaluja, jotka mahdollistavat arvioinnin automatisoinnin, esimerkiksi erilaiset testit ja opintojen etenemisen seurannan mekanismit, sekä saman- ja eriaikaisen vuorovaikutuksen opiskelijoiden välillä. MOOCien ylläpidon näkökulmasta tärkeä ominaisuus on myös mahdollinen integraatio opintohallinnon käyttämään opiskelijatietojärjestelmään. Integraation kautta esimerkiksi opiskelijoiden lisääminen verkko-oppimisympäristöön sekä arvosanojen automaattinen siirto verkko-oppimisympäristöstä opiskelijatietojärjestelmään voi olla mahdollista. Lisäksi verkko-oppimisympäristön tarjoamat data-analytiikkatyökalut voivat olla tärkeitä MOOCin ylläpidossa ja opiskelijoiden etenemisen seurannassa.

Selvitä, millaisia vaihtoehtoja oma korkeakoulusi tarjoaa ja valitse sitten tarkoitukseesi soveltuva alusta. Täydennä pedagogiseen käsikirjoitukseesi opinnon verkko-oppimisympäristö. Ota huomioon ainakin seuraavat asiat.
- Mitä ominaisuuksia verkko-oppimisympäristöllä tulee olla, jotta voit rakentaa haluamanlaisesi MOOCin, esim. mahdollistaako se automaattisen arvioinnin tai ryhmien sosiaalisen vuorovaikutuksen?
- Minkä verkko-oppimisympäristön valitset ja miksi?

Lähteet

Kuva: Adobe Stock photos.