Title: Visuaalisuus
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon rakentaminen verkko-oppimisympäristöön

MOOC-kurssin visuaalisuutta suunniteltaessa tulee huomioida erityisesti kurssin saavutettavuus ja avoimuus kaikille osanottajille. Visuaalisuutta suunnitellessa on hyvä pysähtyä pohtimaan sitä, mitä visuaalisuudella halutaan tukea ja tukeeko visuaalinen elementti tehokkaasti kyseisen asian oppimista.

On myös syytä pohtia, tuottaako visuaalinen elementti  opiskelijalle mielekkään harjoituksen, jos käytetään esimerkiksi H5P-työkaluja, videokysymyksiä tai muita visuaalisia keinoja kurssin sisällön elävöittämisessä. Visuaalisuus ei ole arvo itsessään MOOCia suunnitellessa, mutta siitä onnistuessa saatava lisäarvo erottaa monesti etenkin opiskelijan motivoinnin ja opiskelun mielekkyyden osalta MOOCit vanhanaikaisista kirjekursseista ja kalvosulkeisista.

Visuaalisuutta suunnitellessa on suotavaa kiinnittää etupäässä huomio sen tuottamiin hyötyihin, joita on esitelty alla olevassa kuviossa. Voit myös kuunnella kuvion sisällön täältä (kesto 1 minuutti 55 sekuntia):

Opintojakson visuaalisuutta suunniteltaessa laadi itsellesi pikalista niin sanotuista TEE - ÄLÄ TEE -vaihtoehdoista ohjaamaan visuaalisuuden rakentamista MOOCissa. Alta löydät esimerkin ja tiivistelmän tällaisesta listasta.

Varmista, että suunnittelemasi visuaalinen elementti skaalautuu tuhansille opiskelijoille yhtä aikaa tai erikseen käytettäväksi.
Vältä elementtejä, jotka vaativat kirjautumista tai muita vastaavia toimintoja opiskelijoilta.

Pidä visuaalinen sisältö selkeänä ja helposti ymmärrettävänä (KISS-suunnittelu eli Keep It Simple Stupid).
Vältä monimutkaisia kuvioita, prosessikaavioita tai kuvaajia, joista ei käy oppimisen kannalta ilmi oleellinen sisältö. Luo myös ohjeet kuvaajien ja kaavioiden tulkitsemiseen tarvittaessa.

Huomioi erilaiset oppijat käyttämällä monipuolisia visuaalisia keinoja. Löydä myös omat vahvuutesi.
Vältä käyttämättä jatkuvasti vain yhtä visuaalista keinoa. Vaikka se on selkeää ja ennustettavaa, mikä toimii joillekin opiskelijoille, toisten kohdalla se vähentää motivaatiota ja interaktiivisuutta materiaalin kanssa.

Paranna vuorovaikutusta oppimateriaalin kanssa interaktiivisilla visuaalisilla elementeillä.
Varo kalvosulkeisia ja liian suuria kerta-annoksia tietoa. Paloittele visuaalisuuden avulla materiaali sopiviin osiin ja tarjoa osallistavaa otetta opiskelijalle.

Käytä vektorikuvatiedostoja tai vastaavia skaalautuvia tiedostotyyppejä.
Vältä heikkolaatuisia, rakeisia tai skaalautumattomia visuaalisia elementtejä erityisesti kuvaajissa ja kuvissa.

Varmista, että sinulla on oikeus käyttää visuaalista sisältöä.
Älä käytä toisen luomaa visuaalista sisältöä ilman oikeutta siihen.

Huomioi kulttuuriset kontekstit ja erityispiirteet.
Vältä käyttämästä vahvasti kulttuurikontekstista riippuvia esimerkkejä opetuksessa.

Varmista, että sisältö on saavutettavaa.
Vältä käyttämästä materiaalia, jossa kontrastit ovat huonot, fonttikoot ovat pieniä ja teksti on epäselvää. Lisää kuviin aina kuvailutieto ja huolehdi tarvittaessa audioinnista.

Testaa, päivitä ja paranna jatkuvasti keräämäsi palautteen perusteella.

Visuaalisuus tukee myös erilaisten oppijoiden oppimista. Parhaimmillaan visuaalisuus aktivoi erilaisten oppijoiden erilaista oppimista ja vahvistaa MOOC-kurssisi sisällön vaikuttavuutta opiskelijalle. Visuaalisuuden avulla lisättävät erilaiset interaktiiviset elementit ja aktivoinnit tukevat parhaimmillaan samassa sisällössä erilaisia oppijoita.

Alla on video liittyen visuaaliseen oppimistyyliin. Katso alla oleva video (englanniksi) aiheeseen liittyen ja tutustu visuaaliseen oppimistyyliin ja siihen, miten visuaalisia elementtejä voi käyttää luomaan visuaalisuutta verkko-opinnolle.

 Esimerkki Youtube-videosta sekä sisältönä että visuaalisena elementtinä.

Oppimistyyliajattelua ja kokeellisen oppimisen teoriaa on kehitellyt David Kolb, ja voit tutustua näihin tarkemmin alla olevan upotetun verkkosivun avulla. Tämäkin verkkosivusto visuaalisten elementtiensä kanssa toimii esimerkkinä siitä, miten erilaisia visuaalisia elementtejä käyttämällä välitettävä sisältö saadaan oppijalle helpommaksi sisäistää. Sen upottaminen tähän oppimistyötilaan toimii myös esimerkkinä visuaalisen keinon käyttämisestä oppimisen tukena.

Experiential Learning Institute

MOOCeissa visuaalisuutta ja interaktiivisuutta kannattaa yhdistää opiskelijan motivaation ja etenemisen ylläpitämiseksi ja edistämiseksi. Visuaaliset aktivoinnit mahdollistavat samalla myös erilaisia suoritustapoja ja vahvistavat oppijan oppimista luomalla toistoja ja harjoituksia perinteisen kirjallisen tai audiovisuaalisen materiaalin rinnalle. Erityisesti kannattaa tutustua H5P-työkaluihin, joita tälläkin sivulla käytetään havainnollistamaan visuaalisuuden merkitystä. H5P-työkalut ovat kokoelma avoimen lähdekoodin työkaluja verkko-opintojen tekijöille interaktiivisuuden, visuaalisuuden ja pelillisyyden rakentamiseen.

 Esimerkki interaktiivisesta H5P-elementistä (Image Hotspot) visuaalisena elementtinä.

Visuaalisuus.h5p

Korkeakoulu:

Korkeakoulu pystyy tukemaan opettajaa merkittävästi valikoimalla visuaaliseen oppimissisällöntuontanto tarvittavat ohjelmistot ja hankkimalla lisenssit näiden käyttöön. Näiden käyttöönoton tuen järjestäminen on myös korkeakoululta olennaista toimintaa toimivien ja visuaalisesti mielekkäiden MOOC-kurssien tuotannossa.

Opettaja:

Opettaja valitsee pedagogisesti perustellut visuaaliset elementit ja opetusratkaisut kurssilleen. Hän myös valikoi visuaalisuuteen liittyvät ohjelmistot (ks. korkeakoulun lisenssit), joita käytetään kurssin suunnittelussa ja luomisessa. Opettaja luo ja laatii visuaalisen sisällön sekä siihen liittyvät oppimispolut, ja huolehtii sisällön toimivuudesta. Lisäksi opettaja vastaa visuaalisten oppimiselementtien toteutuksesta, varmistaen, että ne tukevat oppimista ja ovat helposti ymmärrettäviä opiskelijoille. Opettaja myös ohjeistaa, kuinka visuaalisia elementtejä on tarkoitus kurssin kussakin osiossa käyttää oppimisen tukena.

  Työkalut:

Visuaalisen sisällön tuotantoon tarkoitetut työkalut, kuten H5P-työkalut, videot, kuvat, verkkosivustot ja visuaaliset tehtävät mahdollistavat erilaisten oppijoiden huomioimisen ja edistävät opiskelijan etenemistä kurssilla sekä vahvistavat muistijälkeä harjoitusten ja kuvallisen esittämisen muodossa.

Täydennä pedagogiseen käsikirjoitukseesi opinnon visuaalisuus perusteluineen. Ota huomioon ainakin seuraavat asiat:
- Aiotko käyttää kuvia tai videoita?
- Luotko itse oman visuaalisen materiaalisi kurssillesi?
- Mistä etsit kuvia (esim. mitä ilmaisia kuvapankkeja on) ja videoita?
- Miten aiot käyttää niitä luomaan opiskelijalle motivoivan ja viihtyisän oppimisympäristön?
- Miten varmistat sen, että tuet visuaalisuudella erilaisia oppijoita?
- Miten varmistat visuaalisten sisältöjen saavutettavuuden?

Voit lukea lisää:

Visuaalisuus virittää oppimismoodiin - visuaalisuus oppimisen tukena -blogisarjan 1. osa Using Visual Elements in Online Teaching 10 Types of Visual Content You Should Use to Increase Learner Engagement

Lähteet

Institute of Experiental Learning

Coffield, F., Moseley, D., Hall, E., Ecclestone, K. (2004). Learning styles and pedagogy in post-16 learning. A systematic and critical review. London: Learning and Skills Research Centre.