Title: MOOC-opinnon laadun tarkistaminen laatukriteereiden avulla
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon rakentaminen verkko-oppimisympäristöön

Saatuasi luonnoksen MOOC-opinnosta valmiiksi, on syytä vielä arvioida kertaalleen opinnon digipedagogiset ja muut ratkaisut. Arviointiprosessi kannattaa aloittaa jo kurssin suunnittelun aikana ja samalla alkaa koostaa itselle raportointia siitä, millaisia ratkaisuja on tehty ja miksi. Tällainen toimintatapa mahdollistaa myöhemmin esimerkiksi työvälineiden kehittyessä nopean kehittämisen sekä asettaa opettajan ja kurssin suunnittelijan näkökulmasta toiveita siihen, miten tulevaisuudessa kurssi voisi toimia paremmin MOOC-kurssina.

Digivisio2030-hankkeessa on luotu valmiiksi opettajille käyttöön digipedagogisten laatukriteerien työkirja, jonka avulla opettaja voi tarkastella opintonsa digipedagogista laatua ja onnistumisia. MOOC-opinnon kannalta näiden laatukriteerien käyttö on kannattavaa suunnitteluprosessin alusta saakka.  Voit käyttää muitakin laatukritereeitä MOOC-kurssisi arvioinnissa ja yksi tällainen esimerkki on Laurean luoma MOOC-kurssien laatuarviointiin tehty arviontikokonaisuus. Alta löydät kummatkin laatukriteerit sekä Digivisio2030 työkirjan, johon tutustumisella voi säästää myöhemmin isoimmilta harmeilta.

Digivisio2030: digipedagogiikan laatukriteerit

Digivisio2030: digipedagogiikan laatukriteerit: työkirja

Laurea: MOOC laatukriteerit (suomeksi).

Kun lähdet tarkastelemaan opintosi laatua laatukriteereiden avulla, etene esimerkiksi seuraavalla tavalla:

Tutkimusperustaisuus

Tutkimusperustaisuus on kaiken korkeakouluopetuksen lähtökohta. Kun arvioit MOOC-kurssisi laatua sitä kehittäessä, tee seuraavasti:

- Varmista, että tarjoat opinnollasi uusinta ja relevanteinta tutkittua tietoa.
- Viittaa MOOC-kurssillasi lähteisiin ja järjestä opiskelijoille lähdeluettelo ja lisälukemistoa.
- Hyödynnä poikkitieteellisyyttä ja työelämälähtöisyyttä materiaalia luodessasi.
- Käytä tutkimukseen perustuvia (digi)pedagogisia ratkaisuja.

Modulaarisuus

Modulaarisuutta tarkatellessa, arvioidessa ja suunnitellessa kiinnitä huomiota seuraaviin asioihin:

- Paloittele sisältö selkeisiin ytimekkäisiin kokonaisuuksiin. Moduuleja voi olla useita ja moduulien sisällä voi olla useita pienempiä moduuleja.
- Varmista, että oppija ymmärtää ja näkee moduulirakenteen sekä moduulin sisä- että ulkopuolella.
- Viesti moduulien koosta ja niihin käytettävästä ajasta ja työmäärästä opiskelijalle.
- Varmista, että opiskelija pääsee etenemään vaivatta ja hyvällä ohjeistuksella moduulista toiseen.

Monimuotoisuus

Monimuotoisuus opinnoissa tukee erilaisia oppijoita. Tarkastellessasi MOOCisi digipedagogista laatua, kiinnitä huomiota seuraaviin asioihin.

- Käytä oppimisanalytiikkaa tukiessasi opiskelijoiden etenemistä ja suoritumista.
- Vältä aika- ja paikkasidonnaisuutta luodessasi opintoa, ellei kyseessä ole synkronisesti osittain etenevä cMOOC.
- Voit tarjota sisältöä sekä tekstinä että äänenä. Käytä äänituotantoon esimeriksi AI-äänentuotanto-ohjelmia tai (vinkki 1.10.2024) Googlen NotebookLM-palvelua tuottamaan podcasti artikkeleistasi.
- Aktivoi opiskelijaa ennakkoon kyselyillä ja kartoituksilla, opetuksen aikana kysymyksillä ja tehtävillä ja opetuksen jälkeen palautteen ja reflektoinnin muodossa.
- Käytä erilaisia opetustapoja ja tehtävätyyppejä kurssisi aikana.
- Käytä aikaa vuorovaikutuksen suunnitteluun sekä opiskelijoiden että materiaalin suhteen. Suosi esimerkiksi automaattista palautetta ja panosta ohjeistuksen luomiseen.
- Käytä erilaisia arviointimenetelmiä ja avaa opiskelijalle tarkasti, mistä arviointi MOOCissasi koostuu. MOOCin voi arvioida myös numerolla.

Saavutettavuus

Saavutettavan materiaalin luominen kannattaa aloittaa alusta asti. Myöhemmin tehtävät korjaukset vievät todennäköisesti enemmän aikaa kuin saavutettavuuden huomioiminen läpi prosessin olisi vienyt. Kiinnitä huomiota siis seuraaviin asioihin:

- Hyödynnä erilaisia viranomaisten ja muiden asiaan vihkiytyneiden tahojen tuottamia hyviä ohjeistuksia. Tällaisiä ovat muun muassa Avoimen oppimateriaalin laatukriteerit ja AVI:n saavutettavuusvaatimukset.
- Tarjoa sama materiaali useassa eri muodossa: ääni tekstinä, teksti äänenä, video tekstivastineella ja video tekstitettynä. Näiden vastineiden luomiseen on jopa suositeltavaa käyttää erilaisia AI-työkaluja, kuten Whisper, NotebookLM, NaturalReaders jne.
- Varmista, että opiskelija pystyy helposti löytämään tarvitsemansa tiedon ja navigoimaan verkkoalustallasi vaivatta.
- Luo kurssillesi saavutettavuusseloste. Tämä on myös loistava tapa arvioida MOOC-opintosi saavutettavuutta.

Käytettävyys

MOOC-kurssilla kurssin käytettävyys nousee merkittävään asemaan. Mikäli kurssilla on hankala edetä, sen rakenne on sekava tai hankala ymmärtää, ja sisältö ei avaudu opiskelijalle, putoaa MOOCin retentioprosentti eli läpäisijöiden määrä kuin kuuluisa lehmän häntä. Huomioi siis näitä asioita MOOC-kurssisi käytettävyyden laatua tarkastellessa ja suunnitellessa:

- Käy alussa tarkkaan läpi kurssin oppimistavoitteet, sisältö, arviointiperusteet, työmäärä ja suunniteltu kesto.
- Kerro moduulien alussa, millaista sisältöä on kussakin moduulissa tiedossa. Kerro, mitä kukin tehtävätyyppi sisältää ja harjoittaa.
- Luo koko kurssillesi yhtenäinen, toistuva ja selkeä rakenne, jossa on helppo navigoida ja jonka sisältä on helppo löytää tietoa etenemiseen, arviointiin ja sisältöön liittyen.
- Käytä metatekstejä ja ohjeista opiskelijoita jatkuvasti. Luo tähän esimerkiksi helppari, joka muistuttaa opiskelijoita jatkuvasti siitä, mitä tehdä seuraavaksi ja miten.

Toteutuksen laadun tarkkailuksi on myös oleellista kerätä jatkuvasti opiskelijoilta palautetta opinnoista ja ottaa kehitysideoita vastaan. Voit käyttää opinnon myös toisen opettajan tarkasteltavana tai toteuttaa opinnon yhteistyönä toisen opettajana tai opettajatiimin kanssa, jolloin useampi henkilö on vastuussa opinnon laadusta ja pystyy kiinnittämään laatuun huomiota eri näkökulmista.

Kun olet käynyt tämän listan lävitse sekä aloittaessasi opinnon suunnittelua että saadessasi MOOC-opintosi valmiiksi, pystyt mahdollisesti hyvin tunnistamaan, mitkä kohdat saattavat aiheuttaa opiskelijoille hankaluuksia. Voit rakentaa näiden kohtien ympärille lisää tukea kasvattaen opintojen ohjaamisen laatua ja mahdollistaen opiskelijoiden sujuvan etenemisen. Hyvä nyrkkisääntö on se, että mitä laadukkaampi opinto on, sen useamman opiskelijan sen sisältö tavoittaa.

Korkeakoulu:

Korkeakoulu osoittaa opettajalle ja opiskelijalle ne laatukriteerit, joiden pohjalta laadukasta digipedagogiikkaa ja MOOC-kursseja luodaan.

Opettaja:

Opettaja tuottaa materiaalinsa laatukriteereihin nojaten. Opettaja arvioi kuinka MOOC-kurssin sisältö ja rakenne vastaa laatukriteereiden vaatimuksiin ja sitoutuu kehittämään kurssia laatukriteerien kehittyessä.

  Työkalut:

Työkalut auttavat kehittämään sisältöä ja rakentamaan siitä laadukasta ja toimivaa kokonaisuutta. Työkaluilla pystytään vastaamaan esimerkiksi opinnon modulaarisuuden toteuttamiseen, sisällön monimuotoisuuden varmistamiseen, saavutettavuuskysymyksiin sekä varsinaiseen oppimateriaalin käytettävyyteen.

Täydennä pedagogiseen käsikirjoitukseesi opinnon laadun varmistaminen. Ota huomioon ainakin seuraavat asiat.
- Millaisia digipedagogisia kriteereitä asetat opinnollesi ja sen rakenteelle?
- Miten huomioit opintojen käytettävyyden?
- Miten toteutat opinnot modulaarisina ja sopiviksi osiksi palasteltuina?
- Miten arvioit opintosi laatua ja kehität sitä jatkossa?
- Miten keräät palautetta opinnon laadusta?

Lähteet

Digivisio2030: Digipedagogiikan laatukriteerit

Tampereen yliopisto: Teaching and Learning Centre, Digipedagogiikka

OpenDigi-toimintamallin käsikirja

Laurea: MOOC laatukriteerit (suomeksi).