Title: AI-asiat
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon rakentaminen verkko-oppimisympäristöön

Tekoäly (AI) viittaa tietokonejärjestelmiin, jotka on suunniteltu suorittamaan tehtäviä, jotka normaalisti vaativat inhimillistä älykkyyttä. Näihin tehtäviin kuuluvat esimerkiksi oppiminen, päättely, ongelmanratkaisu, kielen ymmärtäminen ja visuaalinen havaitseminen. Tekoälyjärjestelmien suurin voimavara on niiden kyky käsitellä suuria määriä dataa ja tunnistaa siitä jokseenkin tarkasti erilaisia yhteneväisyyksiä ja kuvioita. Täydellinen se ei tässä kuitenkaan ole, vaikka kehittyykin jatkuvasti sellaista tahtia, että tämän osion kirjoittaminen on ollut kohtuullisen hankalaa. Tekoälyä käytetään myös jatkuvasti ympärillä huomaamattamme esimerkiksi älypuhelimissamme, meille tarjotuissa mainoksissa, liikenteen ohjauksessa, asiakaspalvelussa ja terveyden ja hyvinvoinnin tarkkailuun kuten syöpäsolujen tunnistamiseen näytteistä.

MOOC-kurssia luodessa on tekoälystä monenlaista hyötyä. Tekoäly parhaimmillaan toimii opetuksen vuorovaikutusta, laatua ja monipuolisuutta sparraavana ja parantavana työkaluna, jonka avulla opettaja saa helpommin ja nopeammin luotu jo tuottamastaan materiaalista selkeämpiä oppimiskokonaisuuksia. Vaarallisimmillaan tekoäly on taas silloin kun sen avulla tuotetaan suoraan materiaalia sitä tarkistamatta tai tekoälyä käytetään opiskelijoiden tietojen hallintaan epäeettisillä tavoilla. Alla on listattu niin sanottuja parhaita käytäntöjä tekoälyn käyttöön MOOCia luodessa.

Sparraa: Voit käyttää tekoälyä sparraamaan sisältöäsi, mahdollisia ajatuksiasi käyttämästäsi pedaogiikasta sekä tukitoimintona kun tarvitset uusia ideoita.
Oikolue: Voit käyttää tekoälyä tekstisi oikolukemiseen tai selkeyttämiseen - teet sitä todennäköisesti jo käyttämällä esimerkiksi O365-ympäristöjen automaattista oikolukua.
Automaattikäännökset: Voit tuottaa tekoälyllä automaattikäännöksiä suoraan oppimisympäristöihin tai kääntää esimerkiksi videosi tekstitykset suoraan srt.-muodossa toiselle kielelle.
Tiivistä olennainen: Tekoäly toimii loistavana tukena kun pyrit tiivistämään moduulin, tehtävän tai kurssin sisältöä esimerkiksi kertausmateriaaliksi tai automaattisen palautteen pohjaksi. Voit tarjota myös opiskelijoille mahdollisuuden tiivistää sisältöä ohjatusti.
Mediatuotanto ja monimediaisuus: Voit tuottaa tekoälyn avulla nopeammin ja helpommin monimediasta sisältöä. Saat esimerkiksi Google NotebookLM:n avulla tuotettua tekstimateriaalista podcasteja, generoitua eri audiotuotantotekoälyillä musiikkia, jinglejä ja puheääntä, sekä luotua materiaalista havainnollistavia kuvia tai jopa lyhyt videoita, joiden editointia voit tehdä tekoälyavusteisesti.
Kysymykset ja tehtävät: Voit käyttää tekoälyä luomaan kysymyksiä tarjoamastasi tekstimateriaalista suoraan. Esimerkiksi Chat-GPT pystyy luomaan suoraan useita monivalintakysymyksiä ja tekemään ne valmiiksi myös AIKEN-muotoon. Voit lisäksi promptata materiaalisi ydinsisältöön liittyviä aktivointikysymyksiä, tehtävänantoja ja aktivointitehtäviä.
Rakenne: Voit käyttää tekoälyä oman opintosi kokonaisuuden tai moduulien rakenteen muotoiluun tai sparraukseen. Voit tarjota olemassa olevaa rakennetta tekoälylle ja pyytää lisäyksiä tai selkeytyksiä tai pyytää tekoälyä avustamaan siinä, miten ja millaista jatkuvan palautteen keruuta lisätä rakenteeseen.
Oppimisanalytiikka: Voit rajatusti käyttää tekoälyä apunasi analysoidessasi anonymisoitua oppimisanalytiikkaa. Tiedota tästä kuitenkin opiskelijoita ja pyydä heidän suostumuksensa asiaan.
Vuorovaikutus: Voit luoda tekoälyn avulla vuorovaikutuksellisia elementtejä kurssillesi. Esimerkkinä tästä toimii Oulun yliopiston kauppakorkeakoulun Blockchain-MOOC-kurssille luotu helpperikoira Block, joka ohjaa ja opastaa opiskelijaa, kannustaa tätä jatkuvasti, ja tuottaa opiskelijalle kertausmateriaalia jokaisen moduulioppitunnin päätteeksi.

Tekoälyn käyttö opetuksessa ja oppimisessa vaatii huolellista harkintaa, suunnittelua ja eettisten periaatteiden noudattamista, jotta teknologian hyödyt voidaan maksimoida ja riskit minimoida. Kun suunnittelet tekoälyn käyttöä osana oppimateriaaliaiden tuottamista tai osana opintosuoritusten arviointia tai työstöä, pysähdy pohtimaan seuraavia asioita, joiden avulla minimoida riskejä ja maksimoida eettistä toimintaa ja opiskelijoiden osallistamista opetukseen ja opetuksen suunnitteluun.

Mahdollisuudet ja riskit: Tekoäly voi parantaa oppimiskokemuksia tarjoamalla personoituja oppimispolkuja ja tukemalla opettajia opetuksen suunnittelussa ja arvioinnissa. Samalla on tärkeää tunnistaa ja hallita tekoälyn käyttöön liittyviä riskejä, kuten tietosuoja- ja yksityisyysongelmia.
Eettiset periaatteet: Tekoälyä tulee käyttää tavalla, joka kunnioittaa opiskelijoiden oikeuksia ja yksityisyyttä. Tämä tarkoittaa, että tekoälyjärjestelmien tulee olla läpinäkyviä, ja opiskelijoille tulee kertoa selkeästi, miten heidän tietojaan käytetään.
Lainsäädännön noudattaminen: Tekoälyn käyttöä ohjaavat lait ja säädökset, joita tulee noudattaa tarkasti. Tämä sisältää esimerkiksi tietosuojalainsäädännön ja oppilaitosten omat eettiset ohjeistukset.
Opettajien rooli: Opettajilla on keskeinen rooli tekoälyn eettisessä käytössä. Heidän tulee olla tietoisia tekoälyn mahdollisuuksista ja rajoituksista sekä osata soveltaa eettisiä periaatteita käytännön opetustilanteissa.
Opiskelijoiden osallistaminen: Opiskelijoiden näkemykset ja kokemukset tekoälyn käytöstä ovat arvokkaita. Opiskelijoiden tulee olla mukana keskustelussa tekoälyn käytöstä heidän oppimisessaan. Tämä lisää heidän ymmärrystään ja hyväksyntäänsä tekoälyn käytöstä sekä auttaa tunnistamaan mahdollisia eettisiä ongelmia. Opiskelijoille tulee kertoa selkeästi, miten ja miksi tekoälyä käytetään heidän oppimisessaan.
Riippuvuus teknologiasta: Liiallinen riippuvuus tekoälystä voi heikentää opettajien ja opiskelijoiden kykyä kehittää omia taitojaan ja kriittistä ajattelua. Teknologian tulee olla apuväline, ei korvike.
Jatkuva arviointi ja kehittäminen: Tekoälyn käytön vaikutuksia tulee seurata ja arvioida jatkuvasti. Tämä mahdollistaa käytäntöjen kehittämisen ja parantamisen ajan myötä. Tekoälyn käytölle on myös syytä luoda koko organisaation kattavat rajaehdot ja linjaukset, joissa määritellään kenen vastuulla tekoälyn käyttöön opetuksessa ja opinnoissa liittyvät asiat ovat.

Kun ryhdyt käyttämään tekoälyä opetuksessasi, pysähdy aina miettimään etiikkaa ja selvitä oma korkeakoulusi ohjeistus tekoälyn eettiseen käyttöön. Mikäli tällaista ei ole, pyri etsimään parhaita esimerkkikäytäntöjä muista korkeakouluista tai valtionhallinnon (OPH/OKM) tuottamista materiaaleista. Perehdy myös alla olevaan EU:n näkökulmaan tekoälyn ja datan eettisestä käytöstä opetuksessa ja oppimisessa. Löydät sen eri kielillä Euroopan unionin Learning Cornerista.

Korkeakoulu:

Korkeakoulu laatii ohjeistukset ja yleiset suuntaviivat tekoälyn käytölle opetuksessa, opinnoissa ja korkeakoulussa. Korkeakoulu määrittelee kenen vastuulla tekoälyn käyttö on, miten tekoälyn käyttöön suhtaudutaan ja kenellä on opinnoissa valta päättää tekoälyn käyttämisestä ja miten. Korkeakoulu tukee ja kouluttaa opettajia tekoälyyn liittyvissä asioissa.

Opettaja:

Opettaja toimii eettisesti tuottaessaan tekoälyn avulla oppimismateriaalia opintoon. Opettaja merkitsee, millä tekoälyllä kuvat on esimerkiksi tehty ja kertoo, onko esimerkiksi opintojen käännöstiedostot tehty tekoälyn avulla. Opettaja myös asettaa opinnoissa rajat tekoälyn käytölle ja ohjeistaa opiskelijoita oikeanlaisessa eettisessä tekoälyn käytössä. Opettaja ei arvioi oppijoiden suoriutumista tekoälyn avulla. Opettaja huolehtii siitä, ettei aseta opiskelijoita tekoälyn vuoksi eriarvoiseen asemaan. Opettaja huolehtii omassa työssään tekoälyn tietoturvallisesta käytöstä.

Opiskelija:

Opiskelija noudattaa annettuja ohjeistuksia sekä vapauksia ja rajoituksia tekoälyn käytössä opinnon aikana. Opiskelija vastaa aina tuottamastaan opinnäytteestään ja on velvoitettu toimimaan opettajan ohjeistuksien mukaisesti esimerkiksi tekoälyn käytön raportoinnissa, tiettyjen tekoälyohjelmien käytössä tai muussa tekoälyyn liittyvässä työskentelyssä.

  Työkalut:

Erilaiset tekoälytyökalut ovat ympärillämme jatkuvasti, vaikka emme sitä ymmärrä. Generatiivisen tekoälyn ohjelmat mahdollistavat opinnon rakenteen suunnitteluavun, antavat mahdollisuuden pallotella sisältöä ja rakennetta uudelleen, ja auttavat parhaassa tapauksessa parantamaan saavutettavuutta esimerkiksi audiointien tai parempien yksinkertaisempien ja selkokielisempien tekstirakenteiden turvin. Ohjelmistot kehittyvät tällä hetkellä nopeasti, ja niiden seuranta ja tietoturvan varmistaminen on tärkeää.

Täydennä pedagogiseen käsikirjoitukseesi opinto ja tekoäly. Ota huomioon ainakin seuraavat asiat.
- Millaiset ovat korkeakouluni tekoälyohjeet? Entäpä valtakunnalliset tai EU-tason ohjeet tällä hetkellä?
- Millaiset ohjeistukset ja rajoitteet/vapaudet annan opiskelijoille opinnon aikana tekoälyn suhteen.
- Mitä tekoälyohjelmistoja käytön opinnon sisällön käsittelyssä ja opinnon luomisen tukena?
- Miten huolehdin omastani ja opiskelijoideni tietoturvasta käyttäessämme tekoälyä?
- Miten raportoin tekoälyn käytöstä ja viittaan tekoälyn tuottamaan sisältöön oppimateriaalissani?
- Miten voin parhaiten omista lähtökohdistani hyödyntää tekoälyä eettisesti?

Lähteet

Opetushallitus: Tekoälysuositukset opetuksessa ja oppimisessa.

Acatiimi: Not just Chat-GPT

Arene: Arenen suosituksen tekoälyn hyödyntämiseen ammattikorkeakouluille

Guidelines for the Use of Artificial Intelligence in Education

OPH: Tekoäly opetuksessa: vinkkejä koulujen ja oppilaitosten johdolle

Euroopan unionin Learning Corner