Title: Ohjeistus ja ohjaaminen
Course: DEMOtyötila: Digivisio MOOCin suunnittelu ja rakentaminen > Section: MOOC-opinnon pedagoginen suunnittelu

Hyvä ohjeistus ja ohjaaminen tukevat opintoon osallistujien etenemistä sekä opinnon läpäisemistä ja voivat siten laskea opinnon keskeytysastetta. Tästä syystä on tärkeää valmistella osallistujien ohjeistaminen ja ohjaaminen huolellisesti.

Tutustu nyt hieman tarkemmin ohjeistuksen ja ohjaamisen rooliin MOOCeissa alla olevan materiaalin avulla.

Ohjeistaminen MOOCeissa (sekä xMOOCeissa että cMOOCeissa) tarkoittaa käytännössä sitä, että opinnon työtilasta löytyvät selkeät ohjeet sille, mitä tulee tehdä läpäistäkseen opinnon. Ohjeita ja ohjaamista tulee sisällyttää opinnon eri vaiheisiin läpi opinnon, ei pelkästään esimerkiksi tehtävien ja testien yhteyteen. Tällä tavalla ohjeistamisesta voidaan puhua myös sidosteisuutena, sillä se auttaa osallistujaa hahmottamaan paremmin kokonaisuutta, ennakoimaan tulevaa ja palauttamaan mieleen aiemmin käsiteltyjä aiheita sekä sisältöjä. Sidosteisuus myös ankkuroi käsiteltävät aihealueet toisiinsa ja suhteuttaa niitä toisiinsa tarjoten opiskelijalle selkeän kuvan siitä miten eri aihealueet liittyvät toisiinsa ja kuinka jo käsiteltyjä sisältöjä voidaan liittää ja soveltaa toisiinsa.

Opiskelija:
Opiskelijan tehtävänä on perehtyä opinnon ohjeisiin ja noudattaa niitä. Tärkeää on myös, että opiskelija pyytää ohjausta sitä tarvitessaan.

Opettaja:

Opettajan tehtävänä on ohjata ja ohjeistaa opiskelijat läpi opinnon. Hyvin laadittu, systemaattinen ohjeistus tukee opiskelijoiden oppimisprosessia MOOCeissa, erityisesti xMOOCeissa, joissa opettaja ei ole opinnon aikana ohjaamassa. Myös kommunikoinnin tavat ja käytänteet opinnon sisällä ja eri toimijoiden välillä tulee olla selkeästi ilmaistuna. Käytännössä tämä tarkoittaa sitä, että opiskelijoilla on tieto siitä, keneen voi olla yhteydessä, jos opiskelijalla on kysymys opinnon suorittamiseen liittyen tai keneen silloin kun on kyseessä tekninen ongelma.

Opiskelijaa ohjaava ja opintoa eteenpäin kuljettava teksti voi olla esimerkiksi:

Opiskelijan huomioiminen jo saavutetuista opintosuoritteista ja kannustaminen jatkamaan esim. "Hienoa, suoritit testin hyväksytysti! Jatka nyt eteenpäin xxx aiheen parissa..."

Opitun asian yhteen vetäminen esim. "Olet tässä moduulissa/tällä sivulla käynyt läpi kokonaisuuden x..."

Opiskelijan motivointi tulevaan kertomalla, mitä seuraavaksi on tulossa esim. "Nyt kun olet suorittanut tämän moduulin hyväksytysti, voit jatkaa seuraavaan moduuliin, jossa käsitellään x..."

Sekä xMOOCeissa että cMOOCeissa voidaan käyttää lisäksi virtuaalisia ohjauksen keinoja, esimerkiksi opettajan tekemiä lyhyitä ohjaavia videoita, jossa esiintyy joko opettaja itse tai hänen tekoälyn avulla luomansa avatar, teksti- ja äänipohjaisia videoita tai myös pelkästään audiotiedostoja ohjaavan tekstin lisäksi. Opinnon sidosteisuutta tukemaan voi käyttää myös esimerkiksi yksinkertaisia animoituja kuvia eli tuttavallisemmin GIFeja.

VINKKI

Tiesitkö, että voit tehdä GIFeja PowerPointilla? Et siis tarvitse välttämättä erityistä piirrosohjelmaa, vaan PowerPointilla GIFit onnistuvat oikein hyvin! Alla esimerkki PowerPointilla luodusta GIFistä. Voit valita sopivat kuvat tai elementit ja tekstit itse ja sovittaa se opintosi tyyliin sopivaksi.

Lisätietoa: Using PowerPoint’s Animated GIF Function | CreativePro Network

Täydennä pedagogiseen käsikirjoitukseesi opinnon ohjeistus ja ohjaaminen. Ota huomioon ainakin seuraavat asiat:

- Ohjeistus siitä mitä tulee tehdä, että opinnon voi läpäistä?
- Onko arvioinnin kriteerit sekä opinnon läpäisypistemäärä selkeästi ilmaistu?
- Onko jokaisessa tehtävässä ohje tehtävän tekemiseen sekä tehtävän arviointiin liittyen?
- Ovatko ohjeet selkeät ja ymmärrettävät?
- Onko kommunikointi ja vuorovaikutus ohjeistettu?

Lähteet

Pekkarinen, V., Uusi-Mäkelä, M., Valsta, S., & Tolonen, T. (2023). Retention in MOOC courses – what can we learn? - Theseus. Laurea-ammattikorkeakoulu.